Kapteiņa Enriko pulkstenis

"Kapteiņa Enriko pulkstenis" ir 1967. gada latviešu padomju aktierfilma. Filmas režisori ir Jānis Streičs un Ēriks Lācis. Filma uzņemta Rīgas Kinostudijā. Scenāriju uzrakstīja rakstniece Dzidra Rinkule-Zemzare pēc sava stāsta "Kapteiņa pulkstenis" motīviem, kas jau pirms tam bija iestudēts radioteātrī. Filmas pirmizrāde notika 1967. gada 16. novembrī.

Sižets 
Uz parka celiņa, netālu no ostas, skolnieks Tomiņš atrod zelta kabatas pulksteni. To vajag atdot īpašniekam, tikai kurš ir šī pulksteņa īpašnieks? Tomiņam pazīstamais spekulants Džeks piedāvā pārdot pulksteni un par iegūto naudu nopirkt kinokameru. Tomēr Toms kopā ar klasesbiedriem dodas uz ostu (jo uz pulksteņa vāciņa ir uzraksts spāņu valodā), kur viņi izstāsta par atradumu kubiešu kuģa apkalpes komandai. Džeks ar savu sabiedroto mēģina nozagt pulksteni, bet pēc neveiksmīga mēģinājuma, nogrimēts Frīdis vēlāk vienkārši to savāc, izliekoties Tomiņam par pulksteņa saimnieku.

Nākamajā dienā skolā ierodas kuģa kapteinis, rīdzinieks Henriks Vanags un izstāsta, ka pulkstenis ir dāvana no viņa kubiešu drauga, revolucionāra. Pēc spāņu manieres, viņš Henriku sauca par Enriko. Saprotot, ka ir apmānīti, Tomiņš ar klasesbiedriem zvēr, ka uzies un atdos pulksteni likumīgajam īpašniekam.

Lomās 

 Aivars Galviņš — Tomiņš
 Agnija Infantjeva — Jugita
 Egons Maisaks — Džeks
 Leons Krivāns — Frīdis
 Viktors Morus — Ģirts
 Astrīda Gulbe — Jugitas māte
 Silvestrs Ritovs — Indulis
 Aivars Leimanis — Agris
 Tenis Grasis — Madis
 Ninuce Kaupuža - Inga
 Gunārs Cilinskis — kapteinis Henriks Vanags
 Ērika Ferda — Tomiņa krustmāte
 Kaspars Riže — Olafs
 Uldis Kūlainis — Egons
 Mārtiņš Heimrāts — Igors
 Velta Skurstene — skolotāja
 Uldis Pūcītis — profesors
 Emīlija Bērziņa — pianiste
 Harijs Avens — makšķernieks
 Olga Dreģe — zeltlietu uzpircēja
 Antonija Kleimane — šautuves dežurante
 Ilona Bule — pionieru vadītāja
 Arvīds Noriņš — klients ar bārdu
 Adolfo Senitagoja — ārzemju jūrnieks
 Juris Strenga — fizkultūras skolotājs
 Egons Beseris — gravieris
 Ēvalds Valters — bibliotekārs
 Ģirts Jakovļevs — jaunietis, kurš prot spāniski
 Osvalds Bērziņš — milicis
 Rasma Vēze — Tomiņa kaimiņiene
 Ruta Lotarēviča — medmāsa
 Laimdonis Grasmanis — mākslinieks

Filmēšanas grupa 
 Režisori — Jānis Streičs un Ēriks Lācis
 Scenārija autore — Dzidra Rinkule-Zemzare
 Operators — Zigurds Vītols
 Mākslinieks — Laimdonis Grasmanis
 Komponists — Ringolds Ore

Interesanti fakti 
 Šī bija pirmā filma uzreiz diviem pazīstamiem galvenajiem režisoriem - Jānim Streičam un Ērikam Lācim. 
 Filmēšana norisinājās Rīgas ostā, pilsētas centrā, Teikā un Mežaparkā. Tobrīd nesen atklātajā 3. vidusskolā filmēja ainas ar Toma klasesbiedriem, bet profesora māja filmēta Stokholmas ielā Mežaparkā. Ostas un jūrmalas skati tika uzņemti Ventspilī, piedaloties Ventspils Tautas teātra aktieriem un bērniem. Daļa filmas (klase, bibliotēka, skolas iekštelpas, uzpirkšanas punkts, deju zāle, Jugitas un Tomiņa mājas skati) tika filmēta Rīgas Kinostudijas paviljonos. 
 Vienā no pilsētas panorāmas ainām redzama Pēterbaznīca vēl bez atjaunotā torņa.
 Meklējot skolniekus - tēlotājus filmai tika izvērtēti apmēram 3000 pretendenti. Galvenajai - Tomiņa - lomai izvēlējās jau filmā "Cielaviņas armija" (1964) tēlojušo Aivaru Galviņu no Rīgas 17. astoņgadīgās skolas. Jugitas lomai izvēlējās Agniju Infantjevu no Rīgas 28. vidusskolas, kas vēlāk kļuva par franču valodas skolotāju Rīgā. Starp pārējiem skolniekiem ir vēlākie mākslinieki Mārtiņš Heimrāts un Tenis Grasis, arī vēlākais Rīgas operetes teātra aktieris Viktors Morus, bet Aivars Leimanis nav režisora Aleksandra Leimaņa dēls.
 Ingas lomai izvēlēta rakstnieka Vladislava Kaupuža meita Ninuce Kaupuža - Leimane.
 Blēdīgo draugu tandēms - Egons Maisaks un Leons Krivāns - vēlāk izmantoti Ērika Lāča filmā "Dāvana vientuļai sievietei" (1973).
 Epizodēs redzami arī 2 Rīgas Kinostudijas mākslinieki - Arvīds Noriņš un Laimdonis Grasmanis.
 Mazā kubiešu jūrnieka epizodē parādās Adolfo Senitagoja - viens no spāņu komunistu bērniem, kas 1937. gadā tika atvests uz Padomju Savienību un vēlāk strādāja par Rīgas 16. vidusskolas fizkultūras skolotāju. 
 1969. gadā filmu demonstrēšanai iegādājās Austrijā, VFR, Rietumberlīnē, Šveicē un Somijā.
 2006. gadā Antonijas ielā 13 Rīgā atvēra bāru un restorānu "Kapteiņa Enriko pulkstenis".

Atsauces

Ārējās saites

Video 
 Filmas.lv

1967. gada Latvijas PSR filmas
Filmas latviešu valodā
Rīgas Kinostudijas filmas